Osa Iltalehden kyselyyn vastanneista toivoi myös ymmärrystä niille ongelmille, joita kaatopaikoiksi muuttuneiden asuntojen vuokralaisilla voi olla.

Poliisi epäilee miestä helsinkiläisen vuokrayksiön tuhoamisesta asuinkelvottomaksi.

Iltalehti kysyy lukijoilta, millaisia kokemuksia heillä on kauhuvuokralaisista tai -vuokranantajista.

Suurin osa vastanneista kertoi nimenomaan siivottomista ja rikotuista asunnoista.

Katso videolta miten karmeaan kuntoon tämä asunto Järvenpäässä jäi ”huumevuokralaisen” jäljiltä.

–Huoneessa ei ollut yhtään ehjää pintaa. Lastulevyseinät oli potkittu ja hakattu muun muassa kirveellä rikki niin, että lasivillaeristeet näkyivät. Lattian muovimatto oli revitty kokonaan hajalle, ja lattiassa oli lovia, kolhuja ja reikiä joka paikassa. Kaikki valokatkaisijat, pistorasiat ja valaisimen pistorasiat katossakin oli rikottu. Patteri oli hakattu kolhuille, ja se oli korjattu muutamaan otteeseen hitsaamalla. Termostaattia ei ollut enää.

Näin vastasi eräs lukija Iltalehden tekemään kyselyyn kauhuvuokralaisista ja -vuokranantajista

Hänen vuokraamansa asunnon alivuokralainen oli sotkenut ja rikkonut huoneensa niin huonoon kuntoon, että se ”täytyi remontoida runkoa myöten uudestaan”. Lukijan mukaan ulkorakennuksissa rojujaan säilyttänyt alivuokralainen myös murtautui häädön jälkeen takaisin taloon ja toi sinne tavaroitaan.

–Tilanne ratkesi lopulta, kun tavaroille haettiin laaja häätötoimenpide ja joka puolella lojuneet 100 kuutiometriä romua vietiin kaatopaikalle.

Kaatopaikkaa muistutti myös helsinkiläisyksiö, josta Iltalehti uutisoi aiemmin tällä viikolla

Poliisi sai äskettäin valmiiksi esitutkinnan tapauksesta, jossa töölöläisasunnon vuokralaista, noin 40-vuotiasta miestä epäillään törkeästä vahingonteosta.

Yksiö oli vuokralaisen jäljiltä täynnä roskapusseja, puolityhjiä einespakkauksia ja virtsaa sisältäviä juomatölkkejä. Asunnon viemärit olivat olleet tukossa jo pitkään. Pelkästään vuokralaisen jättämien roskien raivaus kesti 30 tuntia, ja raivaussiivoojat joutuivat käyttämään moottoroituja hengityssuojaimia.

Vuokralaisen epäillään aiheuttaneen taloyhtiölle ja vuokranantajalle yli 100 000 euron vahingot.

Mies on myöntänyt korvausvastuunsa, mutta kiistänyt syyllistyneensä rikokseen.

Töölöläisyksiössä asunutta vuokralaista epäillään törkeästä vahingonteosta. Myös Iltalehden lukijat kertovat kohdanneensa vastaavia asuntoja. Poliisi

Sotkut puhuttavat

Iltalehti pyysi lukijoiltaan kokemuksia kauhuvuokralaisista tai -vuokranantajista. Kyselyyn kertyi vuorokaudessa lähes 50 vastausta.

Suurin osa vastauksista liittyi nimenomaan sotkettuihin ja rikottuihin asuntoihin.

–Monesti kuulee puhuttavan, etteivät kuvatut olosuhteet ole oikeita, vaan lavastettuja, kirjoittaa eräs lukija

Hän kertoo työnsä puolesta olevansa tekemisissä töölöläisyksiötä vastaavien asuntojen kanssa.

– Voin todeta, että ihan todenmukaisia ovat. Ihmisten käsitys siisteydestä tai jopa elinoloista on hyvin erilainen!

Vuokralla asuva lukija puolestaan kertoo hänen edeltäjänsä eläneen yhtä sotkuisesti kuin töölöläisyksiön asukas. Hänen vuokranantajansa olivat joutuneet jynssäämään asuntoa monta päivää ennen asunnon vuokraamista hänelle. He olivat myös olleet peloissaan asuntonsa vuokraamisesta.

–Vuokranantajani kävi kerran yöpymässä asunnossani, koska tarvitsi yösijaa ja annoin hänelle sen ilmaiseksi. Hän kuulemma itki, kun avasi oven, koska oli niin onnellinen, kuinka hyvässä kunnossa pidin hänen asuntoaan.

Eräs vuokranantaja kuvailee vuokralaistensa saaneen vessansa tukkoon ja käyttäneensä sitten huoneen nurkkaa vessanaan.

–Pääsimme heistä onneksi eroon, mutta se, joka joutui sotkut siivoamaan, muistaa sen edelleen, vaikka siitä on pitkä aika.

Vaihtelevasti korvauksia

Monet lukijat mainitsevat vastauksissaan myös korvaukset, joita ovat sotkuisista asunnoista hakeneet – välillä tosin tuloksetta.

–Viikonlopun vuokrauksen jäljiltä vuokramökissä oli sänky rikki, kylpytynnyri rikki, lattiat naarmuilla, kymmeniä tupakantumppeja ja kahdeksan jätesäkillistä roskaa, kertoo eräs lukija.

Hänen tapauksessaan vakuutusyhtiö korvasi osan vuokralaisten aiheuttamista vahingoista. Toinen vastaaja kertoo, että vuokralaisen vuokran maksanut kaupunki korjasi asuntoon aiheutetut viat.

–Otin yhteyttä (kaupungin) vastaavaan, joka sanoi, että kyllä kaupunki korvaa, ja todella hyvin korvasikin.

Kolmas lukija sen sijaan kertoo puolen vuoden maksamattomien vuokrien ja luvatta myytyjen kalusteiden jääneen hänen tappiokseen.

–Hän (vuokralainen) oli myynyt kalustuksen rahapulassa. Vein asian oikeuteen, ja asukas määrättiin maksamaan korvauksia, mutta ulosotossakin todetaan vaan aina ”varaton” eli en koskaan tule saamaan penniäkään.

Ymmärrystä vuokralaisille

Muutamilta kyselyyn vastanneilta riitti myös ymmärrystä asunnot sotkeneille vuokralaisille.

Eräs lukija kertoo oman asuntonsa olevan ”pahemmassa kunnossa kuin tuo uutisessa oleva”. Hänen mukaansa vastaavat asunnot ovat monelle arkipäivää.

–Minulla on samanlainen asunto, eikä mua kiinnosta yhtään siivota, koska en pysty siihen. Ulosotossa on jo monta sataa tuhatta euroa, niin miksi kiinnostaisi.

Toinen vastanneista kertoo oman äitinsä olevan kauhuvuokralainen. Hänen mukaansa suurimmassa osassa tapauksista kyse ei ole siitä, että asukas ehdoin tahdoin haluaisi tehdä tuhoa.

–Haluaisin vain, että ymmärrettäisiin, että usein nämä tyypit painivat vakavien mielenterveysongelmien ja syrjäytymisen kanssa. Äitini esimerkiksi ei vilpittömästi ymmärrä, että kämpän tilassa olisi mitään vikaa – ei vain näe todellisuutta.